"דמבלה ילד טוב, אבל לא לוקח את עצמו בידיים"
יום שני, 21.10.2019 שעה 23:13
מיקאל נאיה, השף הפרטי לשעבר של כוכב ברצלונה, הצטרף לביקורת על אורח החיים הלא ספורטיבי של הכוכב, שהושמעה בעבר על ידי סוארס ופיקה (4 תגובות)
21/08/2019 16:42 מאת מערכת ONE
ביום שני האחרון נודע כי שחקנה הצעיר של ברצלונה, אוסמן דמבלה, ייעדר כחמישה שבועות עקב מתיחה חזקה בשרירי מיתר הברך. עבור הקשר, שעבר לברצלונה בקול תרועה רמה לפני שתי עונות עבור 105 מיליון אירו ועוד 40 מיליון אירו ששולמו כבונוסים שונים, מדובר בפציעה שישית תוך שתי עונות, מה שמעלה סימני שאלה האם אותן פציעות נגרמות עקב חוסר מזל משווע או שמא השבריריות של הקיצוני נובעת ממשהו אחר, עמוק יותר?
אם שואלים את השף האישי לשעבר של הצרפתי, מיקאל נאיה, מדובר ללא ספק בהרבה יותר מזה. בראיון ל’לה פריזיאן’ הצרפתי, שטח השף הצרפתי את טענותיו לגבי חוסר מקצועיותו של השחקן, טענות שממש לא נשמעות בפעם הראשונה והושמעו בעבר גם מצד חבריו לקבוצה של הכישרון הצעיר, לואיס סוארס וג’רארד פיקה.
פיקה וסוארס. ביקרו את התנהלות הצרפתי בעבר (רויטרס)
עם זאת, הראיון חשף מספר פרטים חדשים בנוגע להתנהלותו של דמבלה. "אוסמן הוא ילד טוב, אבל הוא לא לוקח את עצמו בידיים”, אמר השף שנשכר ע”י שחקן ברסה לפני כשנה ופוטר כחצי שנה לאחר מכן, כאשר שלושה שפים פוטרו כבר לפניו “יש לו כסף, אז דברים כאלה לא מזיזים לו. אני אמנם מעולם לא ראיתי שהוא שתה אלכוהול, אך הוא רובץ רבות בחופים. כאשר שוחחתי איתו כשהוא אינו בחברת דודו וחברו הקרוב אשר גרים עמו, גיליתי אוסמן פתוח, מחונך וסקרן”.
כמו כן השף טען שבתקופתו הוא ניסה “להרגיל את אוסמן לאכול ארוחות קבועות לפני ואחרי משחקים כדי לסייע לו להתאושש מהעומסים במהירות, וזה עבד!“, ואכן בתקופה עם השף רשם שחקן הבלאוגרנה את התקופה הטובה ביותר במועדון, כאשר בין אוגוסט לדצמבר 2018 הבקיע תשע פעמים סה”כ. “ניסיתי להגיע לליבו, אבל הוא נמצא תחת השפעה רעה. אם לא הוא יתעשת, הוא יהיה מחוץ לברצלונה”, סיכם השף.
כמו כן נטען באתר בצרפתי כי שחקן הכנף היה אמור לעבור בדיקת אולטראסאונד כבר ביום שבת, זאת לאחר שהרגיש אי נוחות בברך, אך סרב לעבור את הבדיקה ובמקום זאת טס לבית אימו בראן על מנת לבקרה. ככל הנראה, הוא סחב פציעה שהוחמרה ביום שני באימון הקטאלונים וגרמה כאב ראש למאמנו ואלוורדה, שצריך לחשוב היטב מי ימלא את מקומו בהרכב במשחקים הבאים.